
BLAGOSLOV PROSVEĆENOSTI

Izvori iz svih perioda ljudske istorije nam stalno ponavljaju jednu istu konstataciju - kako su novije generacije iskvarenije od pređašnjih. I naravno, eskalacija zla koja je prirodan plod ljudske neobuzdanosti, neodgovornosti čoveka prema sebi i drugim ljudima, na kraju dovodi do propasti same civilizacije.

Jedini zabeleženi period istorije u kojem su ljudi hvalili nove generacije kao prosvećenije i bolje od prethodnih, jeste period prosvetiteljstva. Prosvećen čovek je čovek koji je na sebe preuzeo odgovornost za svoje postupke, pa zato više ne zavisi od represivnog sistema koji ga spolja prinuđuje na ispravno ponašanje.

Po Kantu, prosvetiteljstvo predstavlja "čovekovo napuštanje vlastite nezrelosti koju je sam sebi nametnuo. Nezrelost je nemoć da se svoj razum upotrebljava bez vođstva nekog drugog. ... Lenjost i kukavičluk su uzroci zbog kojih tako veliki deo ljudi, premda ih je priroda odavno oslobodila od tuđeg upravljanja, ipak dragovoljno do kraja života ostaje nezreo i zbog kojih drugima biva sasvim lako da im se nametnu za njihove tutore. Veoma je udobno biti nezreo. Ukoliko imam ... dušebrižnika koji umesto mene ima savest ... onda, zacelo nije potrebno da se sam trudim. Nema potrebe da mislim kada mogu samo da platim; neko drugi će već za mene preduzeti mrski posao. ... Pošto su najpre zaglupeli svoju domaću stoku, brižljivo sprečavajući da se ta mirna stvorenja ne odvaže ni na jedan korak iz dupka u koji su ih zatvorili, ti tutori posle ukazuju na opasnost koja im preti ako pokušaju da idu sami" (Emanuel Kant, Um i sloboda, 43).

Proces prosvećivanja zapadne civilizacije i samim tim njen izlazak iz tame srednjeg veka počeo je par vekova pre definisanja samog pojma prosvetiteljstva, u vreme kada je protestantska reformacija ustala protiv autoritarne svesti čoveka srednjeg veka.

Protestantizam je nastao kao kritika osnovnih elemenata čovekove neodgovornosti: odsustva odgovorne upotrebe razuma, prebacivanja odgovornosti (u ovom slučaju na autoritet crkve), i pobuđivanja samopravednih motiva kao motiva (religiozne) revnosti. 

Crkva je do tada bila glavni nosilac autoritarnih principa a podražavajući sujeverje držala je narod potčinjenim, ali i zaostalim u stanju njegovog primitivizma, divljaštva i licemerstva. Odgovorna upotreba razuma i preispitivanje su se smatrali hulom na autoritet crkve i sveštenstva koji su bili jedini legitimni tumači istine. Odricanje lične odgovornosti uma, kakvo prevazilazi fanatizam najdestruktivnijih verskih sekti, moglo se čuti iz nauke crkvenih otaca:

“Poslušnost je vršenje dužnosti bez ispitivanja. To je dobrovoljna smrt, život bez radoznalosti, bez brige za opasnosti, nepripremljena odbrana pred Bogom, odsustvo straha od smrti, bezopasna plovidba, hodanje u snu. Poslušnost je grob volje a uskrsnuće smirenja. Kao da je mrtav, poslušnik ne odgovara niti razmišlja, bilo da se radi o dobrim stvarima ili o nečemu što izgleda zlo, jer će za sve odgovarati onaj koji je pobožno umrtvio njegovu dušu. Poslušnost je odustajanje od rasuđivanja pri bogatstvu rasuđivanja. ... Od pomisli koja ti predlaže da ispitaš ili da osudiš svog duhovnog oca, odskoči kao od bluda. Toj zmiji uopšte ne daj ni najmanje slobode, ni mesta, ni pristupa, ni početka. ... Treba imati puno poverenje u one koji su u Gospodu na sebe preuzeli staranje o nama, makar i naredili nešto što je suprotno našem mišljenju i što se naizgled protivi našem spasenju.” (Sveti Jovan Lestvičnik, Lestvica 114)

Ljudska odgovornost je ugušivana oproštajnicama i raznim drugim oblicima religioznosti koji nude samo psihološku satisfakciju čoveku koji greši, i koji svakako nisu potrebni onome koga odlikuje iskreno pokajanje za greh. Tako je religiozni čovek mogao da greši slobodnije od osude savesti nego da je bio otvoreni bezbožnik. Kao pokretačka snaga za religiozna dela pobuđivan je fanatizam zasnovan na strahu, krivici i drugim motivima samopravedne ljudske prirode.

"Morate se čuditi šta može glupa vera od jednoga čoveka načiniti, i šta se koješta besmislenoga kroz vekove, među prostim narodom, može na veri nazidati. Takva vera, ko se od nje kao od kakve duševne bolesti ne odbrani i ne otima, uzme čoveku sav razum, zabrani mu razmišljanje, pretvori ga u neko čudovište, koje, kad govori o svojim ubeđenjima, o svom sujeverju, ne znate pouzdano kazati: ili je lud, ili se šali, ili ozbiljno tako misli i veruje." (Ljubomir Nenadović, Celokupna dela 706)

Protestantizam, autoritetom Svetog pisma, pružio je razložnu kritiku takvog religioznog izopačenja. Pozvao je ljude na lično razumevanje božanskih zahteva, a zvanično religiozno verovanje osudio kao suprotnu nauci Svetog pisma i večnoj Istini.

Misliti svojom glavom je do tada značilo rizik odlaska na lomaču, i naposletku, značilo je rat sa onima koji ne misle svojom glavom, sa sujevernim mnoštvom. Naš pesnik Đura Jakšić, povodom godišnjice pogubljenja češkog reformatora Jana Husa, opevao je njegovu mučeničku smrt, ali i pobedu njegovih reformatorskih ideja, sledećim rečima:

JAN HUS

Na saboru kosničkome 
Ima valjda pet stotina 
Crnih riza i mantija - 
Ali nigde vedra lika, 
Već ka´ ona tuga tiha, 
Spustila se pomrčina, 
Pa se valja kao zmija 
Po grudima stanovnika... 
Samo one crne zveri, 
Što đavolji šapat čuju - 
Samo crni kaluđeri 
Podmuklo se osmejkuju. 

Pred njima je borac stari, 
Uzor sveta i čoveka, 
Što idejom svoga veka, 
I vekova gospodari; 
Čelo mu je bez oblaka, 
Mudro oko puno plama, 
Gleda decu crnog mraka, 
Gleda četu pustinjaka, 
U tim crnim mantijama... 

"Zvali ste me da porečem 
Svojom krvlju što sam pis´o, 
Mojim nožem da presečem 
Od pomisli prvu mis´o; 
Da se klanjam nemoj slici, 
Koju ne znam niti čujem - 
I u njojzi - varalici! 
Hrista Boga da poštujem!"... 

Tako reče smelim glasom 
Poučitelj nove vere, 
A glas mu je sa užasom 
Ispunio kaluđere; 
Digoše se ćelepuši 
Ko da druga kosa niče, 
Pa ko zmija kada siče 
Sav se sabor zapenuši: 

"Teško tebi nesrećniče! 
Teško tvojoj grešnoj duši! 
Oporeci knjigu gada! 
Knjigu greha, knjigu jada! ..." 

"... Ja nikada! ..." 

"Na spalište! Na spalište! 
Pak´o svoju žrtvu ište! 
Dušu, telo i spiskove, 
I nauka vere nove, 
Sve nek ide na spalište! 
Na spalište! Na spalište! ..." 

Narod ćuti, Rajna ćuti, 
A učitelj novog znanja 
Od sudija strogih, krutih, 
I ne traži poravnanja: 
"Neka Rajna nosi pep´o! 
U Rajni je tako lepo! 
Brda plava, reka plava, 
Od pakosti zaštićava, 
I grehove prašta svima: 
A nauke, nova vera, 
Potresaće vekovima, 
Podlu četu kaluđera! ..." 
(Đura Jakšić, 1877.)
Da bi čovek pobedio iskušenja spoljnih pritisaka, morao da je uđe u borbu protiv slabosti sopstvenog karaktera (sebičnosti, sujete...), i u borbu protiv sopstvenog autoritarnog načina razmišljanja (da gleda smisao ideje, a ne stav većine prema njoj, itd). A kada se takav proces borbe raširio na veliko mnoštvo, kada je proizveo otrežnjenje većeg dela naroda, on nije mogao da ne donese svoj blagoslov na svakom planu društva.

Sredinom XIX veka, načelnik prosvete kneževine Srbije i sin prote Mateje, Ljubomir Nenadović, opisuje tu promenu sledećim rečima: 

"Za nekoliko kratkih vekova Nemci su čudesa učinili, pretvorili su u pravi raj svoju zemlju, o kojoj su Rimljani kao o nekom Sibiru govorili; podigli su industriju, reformisali rimsku veru, stvorili su škole, nauke, zakone, slobodu, i pravom prosvetom prosvetili su sredinu Evrope. ... U predelima odakle su izašli apostoli - u otačastvu Isusa Hrista, caruju mrak i sujeverstvo, a na severu nemački pastor pred okupljenim narodom razlaže hrišćansku ljubav i tumači evanđeoske reči onako kako treba da čuju i razumeju ljudi koji ljube pravu istinu i koji teže sve daljem napretku i prosvećenju svoga razuma.”

Reformacija je ukinula autoritete koji su putem straha i krivice preuzimali pravo na sebe da misle i odlučuju umesto čovekove sopstvene savesti, osvedočila je ljude o sopstvenu odgovornost za sopstvene postupke, i navela ih da sami koriste razum u samoanalizi kvaliteta sopstvenih motiva i postupaka. Ljudski um, oslobođen od stega nametnutog jednoumlja i krivice, oslobodio se u svojoj kreativnosti. Srca reformisanog karaktera donela su svoje plodove kroz dela privrednog, naučnog, i kulturnog preporoda. 

Probuđena svest o ličnoj odgovornosti u razumevanju istine i pokoravanju njenim principima na nivou srca i pobuda, rezultovala je promenom karaktera čitavog tadašnjeg protestantskog sveta. Ratoborni Šveđani postali su miroljubivi i krotki. Švajcarski reformator Cvingli je pisao: “Mir se nastanio u našem gradu... nema više svađa, zavisti, licemerstva i nesloge. Odakle može doći takav sklad, ako ne od Gospoda i od naše nauke koja nas ispunjava rodovima mira i pobožnosti?” Bernardin Okin, italijanski protestant koji je našao utočište u Ženevi, piše: "Proklinjanje i psovanje, blud, svetogrđe, preljuba i poročan život, koji preovlađuje u mnogim mestima u kojima sam živeo, ovde su nepoznati. Nema podvodača i bludnica. Ljudi ne znaju šta je rumenilo i svi se odevaju na doličan način. Igre na sreću nisu uobičajene. Velikodušnost je tako velika da siromasi ne moraju da prose. Ljudi bratski opominju jedan drugoga, kako Hristos propisuje. Sudske parnice su proterane iz grada, i tu nema ni simonije, ubistava ili stranačkog duha, već vlada mir i milosrđe. S druge strane, tu nema orgulja, nema zvuka zvona, niti bučnih pesama, ni razgorelih sveća ili lampi (u crkvama), ni relikvija, slika, kipova, baldahina ili sjajnoga ruha, niti lakrdija i krutih ceremonija. Crkve su sasvim oslobođene idolopoklonstva." (Vil Djurant, Reformacija, 451)

Sličnim rečima, par vekova kasnije, Ljubomir Nenadović opisuje karakter reformisanih Nemaca: "Svuda vidite sretnu i zadovoljnu čeljad. Nigde ne vidite pakosti i zavisti. Svak se raduje tuđem dobru, svak sažaljeva tuđu nesreću. Nemačka društva tako su uređena i udešena da vam se čini da svaki živi samo na korist i na zadovoljstvo svojega bližnjeg. Ovo je zemlja gde se brinu da i stoka oseti blagodati pitome civilizacije. Svaki čovek obavezan je da čovečno i sa svojom stokom postupa." (682)
Umesto pesimistične konstatacije kako su nove generacije iskvarenije od prethodnih, sada su otrežnjeni ljudi, puni razumnog optimizma, hvalili moralni i duhovni preporod civilizacije, nastanak novog doba, doba prosvećenosti, tehničkog, naučnog, privrednog i svakog drugog napretka ljudske civilizacije.

Pokojni premijer Srbije Zoran Đinđić je često ukazivao na razliku između karaktera prosvećenih i neprosvećenih naroda:

"Znate, ima zemalja koje imaju dijamante, zlato i energiju, pa su siromašne, zato što ljudi nisu sposobni da to koriste. Ima zemalja koje nemaju ništa, pa su bogate, zato što su ljudi sposobni da se dobro organizuju. Znači u principu je sve do ljudi. ... 

Kanadi klima nije naklonjena, tamo je često minus 30 stepeni, ali su sve ulice super. U Moskvi su sve ulice izrovane, i kada pitate zašto oni kažu: Zimi puca asfalt jer je mnogo hladno. Znam, kazeš, ali i u Kanadi je mnogo hladno. Pa, dobro, u Kanadi... Znaci, klima je nepovoljna i tamo i tamo. Jedni su se snašli i našli neka rešenja, a drugi su našli opravdanja." 

Protestantske zemlje pokazuju upadljivi privredni, naučni, zdravstveni i svaki drugi blagoslov u odnosu na zemlje drugih veroispovesti, iako su se njeni stanovnici danas u velikoj meri odrekli svojih prvobitnih reformatorskih načela.

Krajem XIX veka istraživanja su otkrila postojanje očiglednih razlika ne samo između protestantskih i katoličkih država već i između protestantskih i katoličkih vernika unutar istih država i gradova. Na primer, u stanovništvu nemačkog grada Badena godine 1895. bilo je 37,0% protestanata, 61,3% katolika, i 1,5% Jevreja. Ali je konfesionalnost učenika u školama iznad osnovnih, koje se ne moraju obavezno pohađati, izgledala 1885-1891 ovako: Učenika realnih gimnazija je bilo: 69% protestanata, 31% katolika, i 9% Jevreja. Učenika viših građanskih škola je bilo: 51% protestanata, 37% katolika, i 12% Jevreja. Itd. Takođe, godine 1895. u Badenu je prikupljen porez na kapital: na svakih 1000 protestanata 954.060 maraka, na svakih 1000 katolika 589.000 maraka, dok je na 1000 Jevreja prikupljen porez iznosio preko 4.000.000 maraka.

Samodisciplina, poštenje, urednost, čistota i averzija prema jednostavnim zadovoljstvima pratili su protestante zajedno sa njihovim uspehom u neverovatno brzom i uspešnom sticanju kapitala. Filozof Maks Veber (1864-1920) je pokušavao da objasni zašto su protestanti pokazivali takvu prednost u odnosu na katolike u pribavljanju ekonomskog kapitala, dok su istovremeno pokazivali skroman interes ka njegovoj potrošnji. Primetio je da se takav uspeh protestantskog kapitalizma ne može objasniti ni visokim ni niskim nadnicama, niti bilo kojim drugim spoljnim faktorom koji ga neposredno izaziva, te da je on svakako u sadržaju njihove religije.

Fransis Fokujama u svom delu “Kraj istorije i Poslednji čovek” (New York: The Free Press, 1992), zapaža da “Odnos između protestantizma i ekonomskog razvoja nastavlja danas da bude evidentan u Latinskoj Americi gde su masovna obraćenja na protestantizam bila praćena povremenim dramatičnim povećanjem ličnog dohotka i smanjenjem kriminalnog ponašanja, korišćenja droge, i tako dalje” (str. 226-227).

Između katoličkog juga i protestantskog severa Nemačke i danas se primećuju razlike u produktivnosti. Naime, smatra se da je jug Nemačke manje razvijen zato što se, zbog izraženije škrtosti njegovog stanovništva, većina ostvarenog kapitala ne ulaže u dalju proizvodnju već "ide u slamaricu". Sebičnost, kao što vidimo, nije nikakva garancija, ni preporuka većoj produktivnosti.

Ako želimo da blagoslov reformacije u duhovnom i moralnom preporodu nacije analiziramo u njegovom punom sjaju, potrebno je da ga analiziramo “izbliza” i odemo u vreme njegovog najvišeg uspona. 

PROSVEĆENA ENGLESKA KRAJEM XVIII VEKA

Putopis “Pisma ruskog putnika” istoričara Nikolaja Mihailoviča Karamzina (1766-1826) spada u najveća dela ruske književnosti XVIII veka. Napisan je između 1789. i 1790. godine i opisuje blagoslov tadašnje reformisane Engleske. Sam Karamzin ne objašnjava zašto je duh protestantske Engleske toliko različit od katoličke Francuske, ali on tu razliku jasno primećuje i sa divljenjem opisuje:

“Stigli smo u Englesku, u zemlju koja je po karakteru stanovništva i stepenu narodne prosvećenosti, naravno, jedna od prvih zemalja Evrope. Ovde je sve drugačije: i kuće i ulice, i ljudi su drugačiji, i hrana je drugačija, jednom rečju, čini mi se, da sam kročio u neki drugi svet. ... 

Poželeo sam da vidim englesku kuhinju. Kakva čistoća! Na podu ni jedne mrlje, lonci, šerpe, tacne, šolje, sve belo blistavo, sve u neverovatnom redu. Kameni ugalj gori u svom ognjištu i ružičasta vatrica raduje ljudsko oko. Domaćica se osmehnu prijatno, a ja rekoh: “Izgled francuske kuhinje vrlo često kvari apetit, izgled vaše kuhinje ga razbuktava.” ... 

Koliko ljudi! I kakva poslovnost! Uz sve to kakav red! Sve odiše zadovoljstvom, i mada nema raskoši, postoji izobilje. Od Duvra do Londona, nema ničega što bi pomutilo taj utisak, što bi podsećalo na ljudsko siromaštvo. ... 

Ako se veličina i lepota sastoje od ogromnih zdanja koje se, slično granitnim liticama, gordo uzdižu uvis ka nebu, onda London sigurno nije takav. Obišavši 20, 30 najboljih ulica, ja ne ugledah nikakve velelepne palate, pa čak ni ogromne zgrade. Ali dugačke široke, lepo popločane ulice, krupnim kamenjem ukrašena pešačka zona, vrata kuća sačinjena od drveta crvene boje, namazana voskom, koje se blistave cakle kao ogledala, čitav niz fenjera sa obe strane ulice, lepi skverovi na kojima su ili statue ili neki drugi istorijski spomenici, zatim bogati izlozi u kojima se kroz staklo još sa ulice vidi mnoštvo raznovrsne robe. Čistoća zavidna, urednost u odevanju i onih najjednostavnijih žitelja, opšte blagostanje svugde i u svemu. Sve to čini sliku neopisivo prijatnu, i vi samo uzvikujete: “London je divan!” Kakva razlika od Pariza! Tamo je i veličina i ružnoća, a ovde je jednostavnost sa zadivljujućom čistoćom. U Parizu je raskoš i siromaštvo, uvek u večnoj suprotnosti, a ovde jednakost opšteg izobilja; tamo su palate iz kojih izlaze bledi ljudi, u ritama i dronjcima, a ovde iz malih ciglenih kućica izlaze zdravi i zadovoljni ljudi sa plemenitim i smirenim izgledom - i lord i zanatlija čisto odeveni i skoro bez ikakvih razlika; tamo napuderisani, nakinđureni ljudi se voze u veličanstvenim fijakerima, a ovde se svi voze u lepim kočijama upregnutim sa dva gorda konja. Tamo je blato i mračna tesnoća, a ovde je suvo i glatko svuda gde je svetli prostor bez obzira na gužve. ... 

Onaj ko vam kaže: “Bučni London!” budite sigurni da ga nikad u životu nije ni video. Da, ima mnogo stanovnika, ali je zato začuđujuće tih grad, ne samo u poređenju sa Parizom, već čak i sa Moskvom. ... 

Žene u Londonu su vrlo lepe, odevaju se vrlo jednostavno i ljupko, sve su bez pudera i šminke, sa šeširima graciozno kreiranim. ... 

Još nisam nikog posetio u Londonu, nisam još ni razmenio novac u banci, ali već sam u Vestminsteru čuo Hendlov oratorijum “Mesiju” pa sam za ulaznicu dao poslednji sitniš. 

Kakva veličanstvena harmonija! Kakve dirljive arije! Moćni horovi! ... Plakao sam od ushićenja dok je Meri pevala ariju o Hristu: “Bio je čovek bola, upoznat sa tugom”, “Ko je car slave?”, “Gospod nad vojskama”, “Ja znam da je živ moj Iskupitelj.” ... 

Slika dobrih naravi i porodične sreće najviše me ushićuju u engleskim selima, gde sad žive mnogi imućni stanovnici Londona koji celo leto tamo borave. Svake nedelje posećujem neku od seoskih crkava i slušam moralne jasne propovedi i gledam mirna lica očeva i supruga koji se svi usrdno mole Svevišnjem, i mole, čini se, da im Bog sačuva ono što već imaju. 

U crkvi su lože i u svakoj sedi posebna, vredna pažnje, porodica. Majke su sa decom, i ja nigde nisam video takvu divnu decu kao ovde. ... Iz crkve svaka porodica ide u svoj vrt koji razigranoj mašti liči barem na kutak Miltonova Edema, ali u tom vrtu na svu sreću, nema zmije - kušača, već mila domaćica što ruku pod ruku šeta sa mužem svojim, a ne sa drugim nekim lepotanom. Jednom rečju, ovde će svaki neženja da uzdahne, gledajući lepotu i sreću dece, i skromne i poštene, lepo vaspitane žene. 

Da, drugovi moji, ovde su žene skromne i poštene, pa prema tome i muževi su srećni. Ovde bračni parovi žive za sebe, a ne za svet. Ja govorim o ljudima srednjeg staleža. Uostalom, i sami lordovi engleski i lordice ne žive drugačije, raskošnije od njih za razliku od našeg “visokog društva”. Engleskinje su, naprotiv, vaspitane u duhu domaćinskog života sa dobrim osobinama supruge, majke, koja svoju dušu ukrašava onim navikama i sklonostima koje će je čuvati od dosade i samoće, pa jedan čovek za onog drugog predstavlja dragoceno blago.”

Naš najveći prosvetitelj Dositej Obradović, takođe je koračao ulicama Londona toga vremena, oduševljen narodom čiji prosvećen duh i karakter više nikada nije mogao da zaboravi. Slično ruskom putopiscu Karamzinu, koji je izjavio da mu se čini da je kročio u neki drugi svet, i sam Dositej svoj utisak o toj prosvećenoj zemlji iskazuje sličnim rečima:

"I sam sam se sebi krstio i čudio u kakav me je blaženi čas mila mati moja začela. Gdi sam ja ovo sad? Ko li sam ja? Činjaše mi se kao da sam se iznova u nekakav novi svet rodio." 

Slično Karamzinovom opisu Engleskinja, koje se ne ukrašavaju puderom i šminkom već plemenitošću svoga karaktera, i Dositej biva oduševljen njihovim poniznim izgledom i srdačnim duhom: 

"Ta i po drugim zemljama ima lepotica, ali su svuda one većim delom ponosite, pa kada ih čovek vidi da se gorde i visoko o sebi misle, ne mari za njih i kaže: neka idu svojim putem. Al´ evo čuda ovde, jer one niti mare, niti misle, niti znaju da su prekrasne, nego gledaju na svakoga s takvim prirodnim i prostosrdačnim očima, a u isto vreme s otvorenim prijateljskim i blagim licem, baš kao da ga odavno poznaju."

Opisujući svoje oduševljenje prosvećenom Engleskom, Dositej kaže da će mu se oni koji se uzdaju u svoj stomak i koji po bogatstvu mere cenu nečije duše, podsmevati kao bezumnome, ali da, s druge strane, oni koji poznaju nebesku i božanstvenu vrlinu prosvećene i razumne duše, koji umeju raspoznati neuporedivu odliku besmrtnog i večnog bogatstva razuma, srca i naravi od onog što je privremeno i zemaljsko — da mu se oni neće podsmevati, nego da će ga sasvim pohvaliti i dati mu za pravo. 

Slično Karamzinovom zapažanju kako u Engleskoj ne postoji gotovo nikakva razlika u odevanju i izgledu između zanatlija i lordova, Ljubomir Nenadović opisuje antiautoritarnost Engleza i ravnopravnost njihove kraljice se ostalima građanima:

"Englezi su vrlo monarhični, a njihov monarh, vladalac, nema nikakve vlasti. Sve što je državno oni kažu da je to Njenoga Veličanstva Kraljice, a pri tome skoro polovina njene plate mora da se izdaje po zakonskim propisima na blagotvorne ciljeve; svaka vlast u ime njeno radi, a među tim novi ministar ima pravo sve njene sluškinje promenuti. Englezi su svojim ustavom i zakonima i svojim stalnim karakterom pretvorili svoje kraljeve u građane, a građane u kraljeve." (Ljubomir Nenadović, Pisma iz Nemačke, 25)
I danas, engleska kraljica "uhvaćena" bez karte u gradskom prevozu, morala je da plati kaznu. A vozač našeg visokog srpskog političara, ne samo da odbija da plati kaznu zbog prekršaja u saobraćaju, vec komandir policije koji se usudio da prosledi prijavu biva suspendovan. 

Dok kod nas demokratski predsednik ima kult kralja, dotle u prosvećenoj Evropi kraljevi imaju status kao da su obični građani.

RAZLIKA IZMEĐU ENGLESKE I SRPSKE DOBROTE

Bogdan Popović, u svojoj raspravi “Šta Srbi imaju da nauče od Engleza”, upoređujući nas i Engleze, od svih engleskih osobina najviše je preporučio englesku dobrotu. Pri tom je imao u vidu da je “Srbin za onoga koga voli u stanju učiniti više od Engleza, ali da Englez čini dobro i za onoga koga ne voli, kada ga vidi u nevolji”. Zapravo, naš čovek je najčešće pokrenut na dobrotu motivom da ostavi utisak kod drugih ljudi, i da bi, stekavši tako odobravanje i hvalu, zadovoljio svoju sujetu. Prirodno mu nije stalo da učini dobro delo osobi do čijeg mišljenja i uvažavanja ne mari, dok za razliku od njega, prosvećen čovek ne gleda ko je ko, već pomaže svakome ko je u njegovoj sferi uticaja, pa makar se radilo i o osobi koju naš čovek ne bi smatrao vrednom pažnje i ljubavi. Takvu dobrotu, kao posledicu nekadašnje reformacije, još uvek su u velikoj meri sačuvali narodi severne Evrope, pa samim tim i Englezi.

Razlika između motiva koji ljude pokreću na dobra dela rezultuje i razlikom između smisla učinjenog dela. Polazeći od namere da osobu što više šarmira, naš čovek ne razmišlja o stvarnom smislu svog dobrog dela, pa će osobi koju “voli” da pruži i ono ugađanje koje, ne samo da joj nije potrebno, već koje predstavlja iskušenje za slabosti njenog karaktera. Na primer, alkoholičara će da časti čašicom, jer mu je važnije šta će on o njemu da misli, nego da li je to za njega zaista dobro. Prosvećen čovek će u svom dobročinstvu razmišljati o realnim potrebama druge osobe, a ne o ugađanju njenim sebičnim željama, pa će joj dati samo ono što njoj zaista treba. Kako nema za cilj da svojim postupkom pokrene kod drugih bilo kakve slabosti karaktera, on će delovati isuviše razumno i hladno onima koje ne pokreće prava ljubav, pa oni u njegovim postupcima često neće ni prepoznati uzvišeni karakter prave ljubavi.

LJUBOMIR NENADOVIĆ O PROSVEĆENIM I NEPROSVEĆENIM NARODIMA EVROPE NOVOG DOBA

"Po vrhu Alpa svuda zora rudi, 

Žubore tiho jezera plava;

Mila Švajcarska iz sna se budi, 

Pozdravlja sunce kad sav svet spava, 

Čuju se zvonca prebelog stada, 

Čuju se pesme, nestalo jada.

Bujno teče reka uz pritoke nove, 

Teče iz daleka, sloboda se zove.

Pokraj mora sedim - umuknite ljudi! 

Jedan je međ vama - što greši i sudi.

Na kolena dole! - drugo za vas nije, 

Po milosti Božjoj ja sam kralj Španije. 

To je jedna zemlja, vi po zemlji mravi, 

Ja jedan slobodan, vi robovi pravi.

Izrod moje snage u Bogu se nalazi, 

U mojem carstvu sunce ne zalazi.

Dve silne armade dve su ruke meni, 

I na suvoj zemlji i na morskoj peni.

Neću vašu ljubav, strah nek s vama vlada!

Sve što ja činim to se zove pravda.

A hrišćanska vera - nek svak ispoveda - 

Nije drugo nego što kralj zapoveda.

Ko ne misli tako, proglašavam ih krive, 

Naložite vatru i spalite ih žive.

Pedeset hiljada - još toliko mogu - 

Svi su izgoreli, svi u slavu Bogu.

To je moja radost, tim ću da se posvetim;

Hajd'mo sad u crkvu, da se ja pričestim."

* * *

"U Italiji je sve zanemareno. Jedino crkva cveta, obećava raj, ali rajskoga ploda ne prinosi; ona samo cveta. ... U Italiji ima 3500 manastira, a 60 000 kaluđera i kaluđerica. Karaktere niko ne ume niti hoće da neguje."
"Nijedan narod ne izobličava sam svoje nedostatke i pogreške tako oštro kao Nemci. Francuz i same svoje pogreške hvali i lepom bojom prevlači. Nemac se i o svojim vrlinama sumnja i o njima skromno govori. 

Francuz, kada hvali svoj narod, on bira samo lepe reči. ... Francuska je sunce na nebu. Englez nigda vam ne hvali svoj narod; drži da mu nije potrebno dokazivati da je sunce svetlo. 

Nemac, za svaku nesreću koja postigne njega ili njegovu zemlju, krivi samo sebe. Francuz svagda obara krivicu na drugoga. Englez ne krivi nikoga, on ćuti, kao narod koji čita mnogo Bibliju, nalazi, da su to sve putevi Božjeg proviđenja, kojima se mora proći, pa bili oni uglađeni ili trnoviti."

"Nemac u svačemu ljubi umerenost, a Francuz kaže: eksces to je uživanje." (603)

“Nemci su pobožni, vredni i umereni. Oni žive po onoj poslovici: radi kao da ćes doveka živeti, a moli se Bogu kao da ćeš sutra umreti. ... 

Lepa Germanijo! Svaki nesebični kosmopolit sa osobitim poštovanjem priznaje tvoje velike zasluge za ceo ljudski rod; i sami Sloveni (koji oberučke primaju tvoju civilizaciju i prosvetu, pa strahujući za svoju narodnost, mrze te), imaju poslovicu koja veli: Nemac - svetac. Lepa Germanijo! Idealima - na koje svi narodi u budućnosti glede - ti si najbliža; veštini tvoga uma i tvojih ruku divi se svet. Tvoj napredak, to je napredak celog čovečanstva. Ti si ono sunce što od zapada istoku putuje da svetlost donese udaljenim narodima; dok dopiru zraci tvoje prosvete, dotle je videlo. Ko god ljubi pravo razviće ljudskoga roda, treba da ti želi svako dobro.”

Blagoslov prosvetiteljstva rezultovao je verom i nadom u preporod celokupnog ljudskog roda na zemlji. Ponesen takvim optimizmom, Ljubomir Nenadović je pisao:

“Prođoše oblaci, sve se nebo plavi, 

Gledam raj na zemlji u snu ka´ na javi:

Oko cele zemlje, ka´ oko jabuke, 

Obvio je Hristos svoje svete ruke. 

Prosveta se blista ka´ svetlost od zraka, 

Ni u jednom kraju ja ne vidim mraka. 

Svaka glupost pala, svuda je istina. 

Srušeni idoli sviju ljudskih jada, 

Jedan presto vidim i tu sedi pravda. 

Ne vidim razlike kod ljudskog roda, 

Sve je jedan narod, ime mu sloboda. 

Ne čujem nikoga da plače i ječi, 

Nikog jačeg nema da nejače gnječi. 

Svaki komad zemlje uređen, zasađen, 

Svaki ljudski život radošću zaslađen, 

Drukčija je duša u svima ljudima, 

Drukčije je srce u svima grudima. 

Svi su srećni ljudi, jer su svi pametni, 

Svi su zadovoljni, jer su svi pravedni. 

Niko ne zna šta su svađe i ratovi, 

Ljubav je kći Božja, ljudi su joj sinovi. 

Hristos progovori one reči svoje: 

"To je moja vera! To je carstvo moje!"”

PROSVETITELJSTVO U SRBA

PROSVETITELJSKE MISLI ZORANA ĐINĐIĆA

“Ne može da se promeni Srbija a da svi ostanemo nepromenjeni. Da bi se promenila Srbija svako od nas po malo mora da se promeni. U svom pristupu problemema, u svome mentalitetu, u svojim radnim navikama, jer Srbija, to je zbir svih nas. Odnos prema životu, odnos prema poslu, odnos prema odgovornosti, odnos prema porodici, odnos prema sebi i svojoj ambiciji. Mi moramo da nešto u svom mentalitetu promenimo. Prvo da budemo pozitivni ljudi. Ne da kad god se probudimo kažemo "Au, još jedan dan!" Ili šta god da dođe nepoznato, mora da je neki neprijatelj nešto smislio. Ili šta god ne razumemo, to je protiv nas.”

“Mi smo veseo narod, koji istovremeno ceni pesimizam jer ga smatra otmenim i oslobađa od odgovornosti. Ako već unapred sumnjate u svoj uspeh, neuspeh će vam lakše pasti jer ste ga mudro predvideli.”

“Reforme su uvek plivanje uz vodu. Reforme su uvek sukobi s mentalitetom, nasleđem, interesima, entropijom i inercijom.”

“Reforme izazivaju strah, bole, i nema te šećerne vodice koja će ublažiti taj bol.”

“Da bi promene uspele većina članova društva koje je ušlo u promene mora se svakog jutra buditi sa osećanjem izuzetnog istorijskog trenutka, s osećanjem nečeg velikog i vanrednog.”

“Moramo kao narod da odrastemo i kao ljudi da prihvatimo cenu tog odrastanja.”

“Ljudi treba da imaju pre svega pozitivan odnos prema životu. Moraju da se bore i da shvate zašto se bore. To za šta se izbore, jedino je sigurno. Niko ne može da razvije našu zemlju, našu ekonomiju i naše porodice, nego mi sami.”

“Pojava Miloševića bila je rezultat slabosti društva, koje stoga snosi odgovornost za njegovu dugu vladavinu. Milošević nije pao sa Marsa. Pojavio se u nas, kao i Hitler u Nemačkoj, zbog slabosti društva - opozicije, pravoslavne crkve, intelektualaca. Odgovorni smo za to što je tako dugo vladao.”

“Koalicija je kao jedan klub. Ne možete biti član kluba vegetarijanaca, a da u međuvremenu postanete ljudožder i da i dalje tvrdite da ste član.”

“Ja se celog svog života opredeljujem. Život je, naročito u poslu i politici, stalni proces donošenja odluka i preuzimanja odgovornosti. Međutim, ljudi to ne žele. Većina ljudi donese mali broj odluka a ostalo ostavi u nedefinisanom stanju. To ne trpim. Tražim da ljudi budu „za" ili„protiv". Oni to doživljavaju kao pritisak. Budim ih iz sna, a oni ne vole da ih neko budi iz tog sna.”

“Ja sam na poslu na kojem me interesuju Indijanci, a ne poglavice. Potrebni su mi ljudi koji će da urade posao. Mogu nekoga da prihvatim i ako je desničar i ako je levičar, ako je monarhista ili republikanac, zato što se u ovoj fazi postavljaju temelji, a ne farba se fasada. Tu estetika nije toliko bitna. Nevažno je da li je neko malo na ovu ili onu stranu; ako je stručan, ako je pošten, ako je vredan i ako može da uradi konkretan posao - dragocen mi je.”

“Hirurg koji vas operiše nije vam baš simpatičan. Simpatičniji vam je lekar koji vas uverava da ste u odličnom stanju, da operacija nije potrebna, da ćete ozdraviti pijući čajeve. Želim da ljudi uvažavaju moj rad, ne da me vole.”

“Moto koji me vuče napred je nikad se ne predaj. ... Radi ono što smatraš da je ispravno, a ne ono što će većina da podrži.”

“Nisam došao na ovo mesto da budem popularan. Došao sam da obavim istorijski posao uvođenja reda u Srbiji, a taj prvi koji uvodi red uvek je nepopularan.”

“Ja sam došao danas, jutros ... pred fabriku kablova u Jagodinu, i video sam jedan lep sat, divan jedan sat na ulazu koji ne radi. Ja sam hteo da se vratim. Rekao sam - Ok! Imate problema sa tehnologijom, imate problema sa sirovinom, imate problema sa obrtnim kapitalom, ali koji je problem da ovaj sat radi? Je l' to problem?

I to je ono što sam hteo da vam kažem. Dajte da uradimo ono što možemo da uradimo, a da se ne vadimo na opravdanja - svetska zavera.

Možda ima i svetska zavera! Ali hajde prvo da vidimo šta mi radimo u svom dvorištu, šta mi radimo u svom gradu, šta mi radimo u svojoj zemlji, pa ako uradimo svoj domaći zadatak, onda da vidimo da li nas mrzi nastavnik ili nas ne mrzi nastavnik.”

“Ako mi od Evrope ne naučimo, da mogu 24 nacije, protestanti i katolici koji su 300 godina ratovali, da žive zajedno, i da prave jedinstvenu Evropu, ako od njih to ne naučimo, onda nismo ni zaslužili da postojimo kao zemlja. Ja sam naučio, i budite sigurni, da ja nikada neću biti neko ko će igrati na razlikama, mada znam da se u ovoj zemlji najviše glasova dobije ako kažete ‘oni su nam krivi’. Bilo na koju stranu. Moj problem je što kad kažem ljudima, dajte da nešto uradimo, pitaju me ‘A protiv koga? Amerike? Rusije? Kine?’ Ja kažem: ‘Ne, ni protiv koga! Mi nemamo protivnike, mi imamo partnere!’ Onda oni meni kažu: ‘Mi to ne razumemo! Mi razumemo da nam kazeš brate ko je protiv nas, pa da mi vidimo šta da radimo.’

To je naš problem da se mi lako ujedinjujemo protiv nekoga, a teško se ujedinjujemo za sebe. ... I ja vam kažem, gledajte u budućnost, gledajte u budućnost i tamo ćemo se sastati vi i ja. Pošto ja imam nameru da još živim u budućnosti.”

PROSVETITELJSKE MISLI VLADIKE PETRA CETINJSKOG

Stric Petra Drugog Petrovića Njegoša, vladika Petar Prvi Petrović (1748-1830) - Cetinjski, preuzeo je na sebe odgovornost da razumnim ukorima, preklinjanjem i pretnjama, molbama i kletvama, ujedini crnogorska plemena koja su vekovima bila u međusobnom sukobu i ratu. Obraćajući se u svojoj poslanici “glavarima, starešinama i svima Katunjanima” vladika Petar Cetinjski piše:

“Videći vašu neslogu i domaću rat u sva plemena od vaše Nahije, ja s mojom najvišom žalošću i plačem i vidim da ste vi sami sebe i svojoj đeci najviši krvnici i neprijatelji duševni i tjelesni i da svi đavoli i svi vaši neprijatelji od svijeta ne bi mogli toliko zla, ni toliko štete i sramote vam učiniti, koliko vi sami sebe činite. 

Vi se ne možete krvi bracke nasititi, vaša slava, vaše poštenje vaša pohvala i dika i vaše junaštvo stoji u vašu domaću rat i neslogu, u koju najvišu svoju sreću i radost nahodite.

Svi narodi, koji u tursku zemlju žive, neprestano rade da se iz nevolje izbave i oslobode, kako čujete. A vi i ostali Crnogorci u isto doba radite da svoju slobodu izgubite i da u vječnu sramotu i nevolju, mimo svih ostalih narodah, ostanete, i nitko vas ne siluje da tako činite, nako sobstvena vaša volja i zli običaj, koji ne hoćete nikojako ostaviti. 

Vi činite ono što znate, no ne znate što činite. 

Vi nikoga ne slušate, ko za dobro vaše radi i govori, a neka dođe koji lažac među vama, svi ćete mu vjerovati što vi reče, koji će biti od vas počitovat, kako što su i prvi počitovani bili, neki za cara, neki za proroka, a neki za svetitelja i čudotvorca, no istini i pošteni čojek ne ima među ovijem narodom mjesta. ... Ja se čudim kako vi mislite živjeti jedni s drugima u rat i sa svakijem naokolo sebe u nemir...”

Pred kraj svoga života, vladika je u svojoj Poslanici Crnogorcima i Brđanima pisao:

“Evo su već prošloga proljeća aprila mjeseca pasale trideset i osam godištah, otkada sam ja postao među vama vladikom. ... 

Vi moje nauke primiste, poslušaste, i ... Bog vam dade sreću... Molih vas da kuluk i praviteljstvo postavite, ... da praviteljstvo narodom vlada i da narodna đela upravlja, a kuluk da zle ljude fata i na sud dovodi, kako što se u cijeli svijet čini, jer bez toga ne mogaše bit ni slava ni sloboda vaša utvrđena, ni dugovjeka. I vi tako činiste. 

Nastade dakle zakonik među vama, nastade sud i pravda, mir i tišina, vrijeme srećno i blaženo, radost i veselje za dobre i bogobojazne ljude i nejaku siromaš i sirotinju, prestade samodovoljstvo, prestade domaća rat i krvoproliće. ... Putnik mirno putovaše, trgovac slobodno trgovaše, rabotnik svoju rabotu veselo rabotaše i čoban svoju stoku bez straha pasijaše i Bogom blagoslovena tišina na sve strane prebivaše.

No budući vam milije zlo nego dobro, ne mogaste praviteljstvo među sobom trpjeti, želeći da se opet na obična vaša zla i samovoljna djela povratite i da jedan drugome krv pijete.

Ne bi vam ugodno, da vas ljudi od svijeta počituju dobrim i poštenim narodom, kako sam pređe reka, da vam budu tuđi gradovi i pazari otvoreni, i da imate uvažavanje kako i ostali narodi evropejski, nego je vam draže i milije, da vas nazivaju zlim, bezakonim i samovoljnim narodom, da stime i pristupišta nigdje nemate i da vas ćeraju kako hajduke i razbojnike.

Vi ste od svakoga cara i kralja voljni i slobodni, da vi niko ne zapovijeda; no nijeste jedan od drugoga; vi slobodu svoju ne poznajete i poznati je ne hoćete; vama je protivno sve što je Bogu i poštenim ljudima ugodno; vi ste od Boga odstupili i sasvim strah Božji izgubili; vi ne nahodite dobra i poštenja ni u čem, nako u svoje zlo i bezakono samovoljstvo i vi ne imate višijeh zlotvora od samijeh sebe i vama niko ništa ne čini bez vaše zađevice.

Ja vas zaludu u sve vrijeme mojega među vama vladičestvovanja učih i nastavljah na sve ono što mogaše služit na vašu korist i poštenje, i zaludu se toliko sile vremena trudih, ne štedeći ni života ni imjenija mojega za vaše opšte narodno dobro. Da sam to činio za koji drago ostali narod od svijeta, on bi mi blagodario i ja bih među njim srećno i veselo živio i moje bi ime u ljubavi onoga naroda vječno ostanulo, a među vama je moje srdce od vašeg zločinstva uvehlo i starost moja oskorbljena, da počivala i radosti nigda nemam. ... (Vladika Petar Prvi Petrović, Poslanica Crnogorcima i Brđanima, Cetinje 1825)

PROSVETITELJSKE MISLI DOSITEJA OBRADOVIĆA

“Sav svet da ti kaže da si slep, ti, imajući oči i čisto videći, ne veruj svemu svetu. Sav svet da ti kaže da dva i dva nisu četiri, nemoj mu verovati. Sav svet da ti reče da će Bog u večnu muku i vražje ruke predati one koji jedu u sredu i u petak ribu i meso, nemoj mu verovati, to nije moguće, to ni turski sultan ne bi učinio.”

"Ima mnogo takvih koji ono što su prvo naučili i sebi jednom u glavu zavrteli, ako je to i naopako i pogrešno, mračno, nerazumljivo, puno očevidne protivrečnosti i nerazumno – oni se toga drže kao slepac plota. A zašto? Ni zbog čega drugog nego samo zato jer su to prvo čuli i primili. Predlaže im se nešto drugo, čisto, jasno i što može lako razumeti čak i nezlobivo dete, što da hoće mogli bi ispitati i poznati – ali neće, nego viču na sve što je novo gore nego na besnog kurjaka. ..."

"Ko se god nalazi u slepilu uma ili u blatu nevaljalstva, taj mrzi na svakog koji mu nešto govori o prosvećenju razuma, o čistoti i časnosti karaktera."

“Nema gorih ljudi od onih koji se protive prosvećenju i obrazovanju naroda. Takvi, da mogu, Sunce bi ugasili. ... 

Evo šta prostota i sujeverje viče: “Tako su naši stari činili, tako hoćemo i mi!” No, naši su stari zbog mnogih kojekakvih stvari posle ljuto postradali: je li, dakle, pravo i pametno da i mi u njima ostajemo i stradamo? Nipošto! Kad bi ljudi uvek isti ostajali, nikada nijedan narod ne bi se poboljšao ni prosvetio. Razumni idu sve nabolje, a nerazumni ili ostaju kako su bili, ili (što je verovatnije), ako se ne poboljšavaju, a oni idu sve na gore. Celo društvo, i svak ponaosob, kad se ne upravlja po zdravom razumu i mudrim savetima, po nuždi se mora zlopatiti i propadati. Mi smo ljudi slični pticama koje se uvek u istim mrežama hvataju, i opet neće da se čuvaju. Od istih pogrešaka od kojih su naši stari stradali, i mi smo mnogo puta zbog njih zlopatili, i opet nećemo da ih se čuvamo. 

Čovek rođen slep smeje se kad čuje da se oni što vide tolikim mnogobrojnim i različitim bojama i cvetovima čude i dive, o kojima on, siromah, nikakova pojma nije kadar imati. Takav nije podsmeha nego sažaljenja dostojan; ali, koji bi mogli što poznati, a zbog uporstva i visokoumlja neće, oni su dostojni poruge i osude. Štaviše kad neko oseća u sebi da mu bilo šta nije jasno i poznato, a o tome nešto tvrdi samo zato što su i drugi to tvrdili, o tome se inati i viče i kaže da on ne mari niti hoće što drugo da čuje ni da zna - ovo je najposlednji stepen nerazumnosti i bezduhovnosti, koji nimalo čoveku ne priliči. Kad čovek hoće da je zao, gori je od zvera, a kad hoće da je glup, gluplji je od samog magareta. Evo uzroka zašto prosvećen čovek ono što misli i veruje rečima dokazuje, a glupi i divlji varvarin potvrđuje svoje mudrovanje i veru silom i oružjem. ...

Zašto, kad se šta počne protiv starih plesnivih i zarđalih običaja činiti, odmah viču "Propadosmo! Propade pravoslavlje!"? ... Koja je nauka pravoslavnija i blagočestija od jevanđelja Spasiteljeva, koja razobličava i ukorava licemerne i druge molitve i postove? 

Viče, viče blagi i jedini Zakonodavac istinitoga pravoslavlja i blagočestija: 

Zašto ljudi radi ljudskih predanja zanemaruju i ostavljaju zapovesti Božije?

Sad, kada veliki broj ljudi neke lažne stvari za istinite poštuje, ako se ko nađe da te stvari kao lažne izobličava, takav mora biti zlo gledan, i smatra se za nevernika. Za ovakve stvari su svi apostoli, i sam Hristos, gonjeni i ubijeni bili. ...

Sad se među prosveštenim ljudima ne pita ko je istočne ko li je zapadne crkve, no ko je dobrovoljan, pošten i vredan čovek. ... 

Ne razdeljujte se i ne mrzite se između sebe na crkvu grčku i latinsku; crkva je Hristova, a niti je grčka ni latinska, nego samo gordost i inat i zloba uvele su ova imena i razdelile i omrazile tolike poštene i blaga srca ljude.”

”Srbija, Bosna i Hercegovina izbaviće se s vremenom od Turaka i osloboditi; ali ako narod u ovim zemljama ne počne otresati od sebe sujeverje i bogomrsku vraždu, mrzost za zakon, oni će sami sebi biti Turci i mučitelji.”
JOVAN SKERLIĆ O DOSITEJEVOM DELU

"Dositej traži ono isto što je saobrazno zdravom razumu i korisno društvenoj celini; romantičari ističu ono što je najosobenije i najekscentričnije, proglašujući pravo jedinke da živi na svoju ruku i za svoj račun.  Dositej u narodnim običajima gleda dokaze naše zaostalosti, tragove našega varvarstva, i hoće da ih nepovratno uništi, - romantičari u njima gledaju svete ostatke prošlosti, najviše izraze narodne duše i osobenosti, izvestan dokaz narodne superiornosti, i hoće da ih sačuvaju da bi se imalo čime stajati van, a i iznad drugih naroda. ...  Dositej je prosvećeni zapadnjak i hoće da srpski narod prihvati izrađenu i iskustvom overenu bogatu kulturu naprednih zapadnih naroda; romantičari preziru »truli Zapad« i veruju u »srpsku kulturu«, koju nikada nisu ni definisali u čemu se sastoji. 

Između Dositeja i romantičara naših postoji razlika koja je između razumna čoveka koji vedro gleda preda se u budućnost i zbunjenih ljudi koji bunovno gledaju za sobom u prošlost.”

JOVAN SKERLIĆ O DOSITEJEVOM KARAKTERU
”Kod Dositeja Obradovića je zanimljiva pojava kako se njegova intimna priroda, njegov karakter, poklapa sa ide​jama koje je propovedao i sa knjigama koje je pisao. Kao retko u kom slučaju, između pisca i dela postoji puna saglasnost. Iako je ispovedao jeretičke ideje i udarao na tolike predrasude, tra​dicije i interese, Dositej je dosta dobro prošao kroza život, zahvaljujući svojoj pitomoj i krotkoj duši, jer je bio ljubazan, pristupačan i prilagodljiv čovek, stvoren da živi među ljudima i da im se dopadne. Jovan Subotić mu je pevao u jednom »natpisu« 1858 godine: »Ceo ti je život bezlobno i sladko detinjstvo.«  ...  Tako ljubazan i sladak, sa jednom tako filozofskom blagošću prema ljudima, on će proći toliki svet, provesti gotovo sedamdeset godina, živeti u jednom burnom dobu, a ne će sresti rđavih ljudi i velikih neprijatelja. On se ispoveda: »Po višoj časti savršen uzrok sam imao s ljudima s kojima sam živio zadovoljan biti«, pripisujući to skromno »njihovoj dobroti«, dok je uzrok bio njegova lična dobrota, njegovo jako razvijeno socijalno osećanje i čovekoljubivost. ...

On ne prima laskanja, i 1790 piše jednom svom velikom poštovaocu: »A što mi velite da su vam moja pisma milija nego svi carski erariumi, to su reči u vetar, i morao bi ko punu glavu vetra imati, pa da im veruje.« ...

Ako je bilo čoveka koji je u to vreme mogao igrati neku ulogu, to je ovaj čovek, koji je više video i više znao no i jedan živi Srbin, i koji je imao poštovalaca koji su išli do obožavanja. 1808, vojvoda Petar Moler mu laskavo piše da bi voleo da ga vidi lično, a Dositej mu sasvim trezveno odgovara: »S moje strane ja bi pametniji bio da se čuvam i ne dam da me gdi vidite, zašto ja kroz to ne samo ne bi ništa dobio, nego bi mnogo štetovao i izgubio. A kako to? Evo kako. Dok me ne vidite, Bog zna šta o meni mislite: da sam nekakav veliki čovek, da mi se na čelu, na nosu, na svem telu i na samim haljinama neki znaci nauke i mudrosti vide i poznaju, i kad bi me videli, mogli bi glasno, kao i mnogi drugi reći: Ho! Međer to li je onaj o kome sam ja čudesa mečtao i sebi predstavljao.«”

POREKLO PROSVETITELJSKIH IDEJA
Kao što smo već primetili, prosvetiteljstvo je čedo protestantske reformacije: 

"Čak su i neprijatelji prosvećenosti isticali da je "protestantizam umesto božanskog autoriteta postavio privatni sud pojedinca i potvrdio "suverenitet individualnog razuma" i "slobodu savesti"... jer i Reformacija je htela da svaki pojedini hrišćanin sudi o pitanjima vere, kao što je Revolucija uputila svakog pojedinca da rasuđuje o političkim pitanjima. ... Tako su evangelistički liceji u srednjoj Evropi i srpsko prosvetiteljstvo povezani i uzajamno uslovljeni na onoj istoj liniji koji moderni istoričari kulture ističu kada je reč o drugim sredinama i literaturama XVIII veka; bez protestantske reforme ne bi bilo ni industrijske i intelektualne revolucije u Evropi, pa ni prosvetiteljstva." (Milorad Pavić, Istorija srpske književnosti III - klasicizam) 

Sam  protestantizam je nastao uzdizanjem onih istina Svetog pisma, koje su za vreme srednjeg veka izgnane iz religije, upravo zato sto su same antiautoritarne i prosvetiteljske. O tom otpadnistvu crkve u odnosu na izvorno jevanđelje pisao je i poznati naučnik Isak Njutn: 

"Jer proroci i apostoli su prorekli da će, kao što se Izrailj često bunio i kršio zavet, a po pokajanju ga obnavljao, doći i do otpada i među hrišćanima, uskoro posle apostolskih dana. (...) Dok Božji narod čuva taj zavet, on nastavlja da bude Njegov narod, a kada ga prekrši prestaje da bude Njegov narod ili crkva, i postaju sinagoga Sotone." (Isak Njutn, Opservacije o pror. Danila i Otkrivenja Svetog Jovana, str.15, 1733.) 

Dositej Obradovic o tome govori sledećim rečima: 

"Zašto da ne poznadu da u svetkovanju tolikih svetaca ni jedna dlaka pravoslavlja ne stoji? Zašto da im se ne kaže da su ove stvari izmišljene šest i sedam stotina godina posle Spasitelja Hrista i apostola? ... Kad su Grci i Latini od Hristovih apostola primili hrišćanski zakon, onda nije bilo ni časnoga drveta, ni ikona, ni svetih telesa, ni moštiju, ni kostiju, ni kanona, ni irmosa, ni tropara nikakva. Za sve to blaženi i sveti apostoli ni reči ni slova niti su znali niti mislili. ... Ljudi smo razumni, umom i razumom od Boga obdareni, a pri tome imamo u rukama jevanđelje Hristovo i apostolske nauke: zašto je dakle potrebno da nas drugi vuku za nos? ... Šta misliš, zašto su drugo Hrista raspeli i ubili? Nizašto drugo. Nego zato što je hteo narodu oči otvoriti i pokazati šta je čisto pravoverje a šta je sujeverje."

Ljubomir Nenadović takođe opisuje sukob između sujeverja i razumne vere, između paganstva i povratka izvornom jevanđelju: 

"Rim, kad je postao nemoćan da silom grabi, on otima; kao bolestan lav, pretvori se u samu blagost i dobrotu, pretvori se u svetinju. Kad vidi da mu se uzalud protiv hrišćanstva boriti, pretvori se u najžešćeg hrišćanina: prelije Jupiterovu statuu u kip svetoga Petra, koga je on na krst raspeo. ... 

Cvingli u Cirihu, Heler i Manuel u Bernu, Faler i Kalvin u Ženevi, i mnogi drugi zauzmu se da dovedu svoju crkvu na pravije jevanđelske istine, koje su, kroz tolike godine, mnogim dodacima zavijene ili izopačene bile. ... Oko dva miliona duša što živi u Švajcarskoj, više od polovine protestantske su vere. U ovim kantonima što su bliže Italiji i što su po velikim planinama, gde prosveta teže prodire, ostali su čisti katolici. ... To je mala varošica, izgleda kao kakvo selo, ima svega tri hiljade stanovnika, ali je glavno mesto svoga kantona. Ljudi su prosti i sujeverni. Onda gazda od kuće, gde smo odseli, žalio nam se da mu se mora nešto dogoditi; umesio hlebove i pošto ih je iz peći izvadio, nađe dva leba crvena. Mi smo se smejali, a on nas je ozbiljno gledao. Stanovnici su sami katolici, nema ni jednog protestanta. ... Odatle možemo videti, da što su istinitija načela vere, tim je i prosveta veća." 

A šta je zapravo značio taj povratak izvornom jevanđelju? To je značilo povratak onim antiautoritarnim i prosvetiteljskim istinama koje su još pre tri milenijuma osvedočavale ljude o ličnu odgovornost i kritikovale slabosti naroda i ljudi na vlasti:

“Tako, je, eto došlo do pojave proroka, koji su pokušavali vratiti Izrailj čistim tradicijama jednoboštva i nastavili da zastupaju pravo na ličnu veru i pravo na odbranu najosnovnijih načela pravednosti od svakog samovoljnog diktata cara (kao predstavnika države) i od svakog oportunističkog kompromisa. Na stranicama Biblije nalazimo opise brojnih sukoba između proroka i careva. 

Neki su nastajali zbog reakcije careva protiv proročanskih opomena i upozorenja, protiv pretnja propašću u koju će zemlju i samu carsku kuću uvaliti samovoljna i nepravedna upotreba vrhovne vlasti. 

Uzrok drugim sukobima bile su oštre mere što su ih preduzimali carevi, njihove osvete i odmazde, jer su proroke smatrali silom koja razara i koja razjeda narodno telo, izazivačima nereda i podstrekačima građanske neposlušnosti... 

Za njih (proroke i one koji su ih sledili) je Božji zakon bio jedina savršena pravednost, a zajednica je mogla napredovati samo ako se pridržava toga zakona... 

Učenje proroka tipičan je izraz jevrejskog verskog duha, pa zbog toga mora ostati uzaludan svaki pokušaj da ga objasnimo upoređujući ga sa sličnim pojavama kod drugih naroda. Iako proroci kao pojedinci nisu bili ljudi neke više inteligencije i premda nisu posedovali naročito veliko i široko obrazovanje oni su izricali određene velike ideje, koje će kasnije postati sastavni deo zajedničke baštine čitavog čovečanstva.” (Luiđi Pareti, Istorija čovečanstva, Kulturni i naučni razvoj, sveska 2, knjiga 1, Naprijed 1967, Zagreb, str. 286-289) 

Večne biblijske istine o odgovornosti, koje pozivaju čoveka da odgovorno misli svojom glavom, nisu nešto sto je nepoznato savesti svakog ljudskog bića, bio on vernik ili nevernik, monoteista ili mnogobožac. Samo Sveto pismo uči da Bog ne gleda ko je ko i da se u svakom ljudskom srcu odvija sukob između dobra i zla: 

"Jer Bog ne gleda ko je ko. Jer pred Bogom nisu pravedni koji slušaju zakon (Božji), nego će se opravdati oni koji ga tvore. Jer kad neznabošci ne imajući zakona sami od sebe čine što je po zakonu, oni zakona ne imajući sami su sebi zakon. Oni dokazuju da je ono napisano u srcima njihovim što se čini po zakonu, budući da im savest svedoči, i misli među sobom tuže se ili pravdaju." (Rimljanima 2,11.13-16)

ANTIAUTORITARNOST SVETOG PISMA

Čitajući jevanđelje možemo primetiti kako Isus Hristos kritikuje uzdizanje sveštenika svoga vremena iznad drugih ljudi onim istim rečima koje se i danas mogu primeniti na sveštenike raznih religija u kritici njihovog autoritarnog odnosa prema običnim vernicima:

"A sva dela svoja čine da ih vide ljudi; jer proširuju amajlije svoje i prave velike skute na haljinama svojim. I vole začelja na gozbama i prva mesta po sinagogama. I da im se klanja po trgovima, i da ih ljudi zovu: učitelju! A vi se ne zovite učitelji; jer je u vas jedan Učitelj, Hristos, a vi ste svi braća. I ocem svojim ne zovite nikoga na zemlji; jer je u vas jedan Otac, koji je na nebesima. Niti se zovite nastavnici; jer je u vas jedan Nastavnik, Hristos. A najveći između vas da vam bude sluga. Jer koji se uzdiže poniziće se, a koji se ponizi uzvisiće se." (Matej 23,5-12) 

Ocigledno je da Sveto pismo nigde ne priznaje crkvenu hijerarhiju u kojoj jedan čovek (sveštenik, duhovnik, guru) misli umesto drugih ljudi. Poštovanje čoveka, njegovog prava da bude samostalan i slobodan, koje se stalno promoviše kroz Pismo, - "Kupljeni ste skupo, ne budite robovi ljudima." (1 Korincanima 7,23) - deluje kao nešto sasvim strano i suprotno onom mračnom duhu koji obeležava čitavu ljudsku istoriju. 

Sveto pismo ne uči da treba imati jednu osobu (duhovnika) kojoj slepo verujemo, več nam preporučuje da od drugih samo tražimo savete, i to ne samo od jedne osobe već od mnoštva: 

"Izbavljenje je u mnoštvu savetnika." (Solomun 24,6) 

U mnoštvu savetnika ćemo svakako naići na različite stavove, pa ćemo opet morati na sebi da zadržimo odgovornost da sami zaključimo na osnovu smisla rečenoga ko je u pravu, što nas čuva od onog patološkog oslanjanja na druge ljude, koje bi nas onesposobilo da odrastemo i postanemo ljudi. Takođe, Pismo ne kaže da treba da se ispovedamo jednoj osobi (svešteniku) već kaže "Ispovedajte grehe jedan drugome i molite jedan za drugoga" (Jakov 5.16). 

Za razliku od Jovana Lestvičnika koji upotrebu razuma i preispitivanje naziva zmijom koje treba da se klonimo, Hristos kaže da treba da budemo mudri kao zmije, a što se tiče pobuda - bezazleni kao golubovi. 

Za razliku od uvraženog religioznog shvatanja da treba u veri da isključimo svoj razum, da slepo verujemo i da se oslanjamo na svoja osećanja, Sveto pismo opominje: 

“Lud veruje svašta, a pametan pazi na svoje korake.” (Priče 14,15) 

“Ko se uzda u svoje srce, bezuman je; a ko hodi mudro, izbaviće se.” “Bezumniku nije mio razum nego da se javlja srce njegovo.” (Priče 28,26; 18,2) 

Biblijski Bog se ne otkriva kroz slike i meditaciju, pa zato ne moze da ima funkciju idola, već se otkriva razumno kroz karakter: 

"A znamo da sin Bozji dođe i DAO NAM JE RAZUM da poznamo Boga istinitoga i da budemo u istinitome sinu njegovom Isusu Hristu." (1.Jovanova 5,20) 

“Branio je pravo siromaha i jadnika ... Zar ne znači to Mene poznavati?” (Jeremija 22,16) 

Dakle, Bog ne pruža čoveku psiholosku sigurnost koja je temelj idolopoklonstva (opijanje osećanjima ugušuje glas savesti i pomaže čoveku da čini greh bez osude savesti), već svojim karakternim otkrivenjem predstavalja Uzor koji ukoravajući čovekove slabosti pruža zastitu čoveku od sopstvenog zastranjenja. 

Radi zaštite od kobne psihološke sigurnosti (koju čoveku pruža idolatrija), Druga Božja zapovest zabranjuje da pravimo slike onoga što je na nebu ili na zemlji, i da im se klanjamo: 

"Ne gradi sebi lika rezana niti kakve slike od onoga što je gore na nebu, ili dole na zemlji, ili u vodi ispod zemlje. Nemoj im se klanjati niti im služiti." (2.Mojsijeva 20,4-6) 

“Usta imaju a ne govore, oči imaju a ne vide, uši imaju a ne čuju, ... Kakvi su oni, onaki su i oni koji ih grade, i svi koji se uzdaju u njih.” (Psalam 135,15-18) 

“Kao što posuda kojom se čovek služi postaje beskorisna kada se razbije, tako je i s njihovim bogovima koji su postavljeni u hramovima. Oči su im pune prašine što je dižu noge onih koji ulaze. ... Ako ljude pogodi rat ili nevolja, sveštenici se međusobno savetuju gde da se s njima sakriju; kako ne uvideti da to nisu bogovi kad ni sami sebe ne mogu izbaviti od rata i od nevolja? ... Ne mogu se odbraniti ni od kradljivaca ni od razbojnika, ... Bolja su i vrata u kući koja čuvaju ono što je u njoj, nego lažni bogovi.” (Pismo Jeremije proroka, Varuh 6,15-23) 

Takođe, da bi se sačuvali od kulta ličnosti, zabranjeno je klanjati se ljudima i anđelima. 

Kada se izvesni Kornelije poklonio apostolu Petru, bio je ukoren rečima: "Ustani, i ja sam čovek." (Dela 10,26) 

Ako je greh klanjati se živim apostolima, koliko li je tek veći greh klanjati se njihovim crtežima na ikonama?! 

Antiautoritarnost prožima i jevrejski Stari zavet. 

Po njemu Jevreji nisu smeli da imaju cara, ali ako su baš izričito želeli da ga imaju, caru su bili postavljeni uslovi, kao, na primer, to da ne sme da ima mnogo žena, niti srebra i zlata, itd. A taj zakon za cara je sam car u pisanoj formi morao stalno da "drži kod sebe" i da ga "čita dok je živ", uz vrlo razumno objašnjenje - "da se ne bi podiglo srce njegovo iznad braće njegove". Neko bi na to prirodno postavio pitanje "Pa ako je car, zar nije opravdano da se podiže u sopstvenim očima iznad ostalih ljudi?!" Ali čak ni činjenica da je neko bio car izabranog Božjeg naroda, nije mu davala pravo da u sopstvenom srcu uzdiže sebe iznad svojih ostalih sunarodnika. 

Kada su konačno Jevreji poželeli da imaju cara, oni su ga na svoje izričito insistiranje dobili, uz Božje negodovanje, i uz sve negativne posledice koje su ih zbog toga zatim snašle. Ovako je izgledala rasprava između naroda i Božjeg proroka koji ih je opominjao na prokletstvo autoritarne vlasti i nesreću koja je iz nje proizilazila po sam jevrejski narod, onda kada su Jevreji prvi put u istoriji zatražili da imaju cara: 

“Uzimaće desetak od useva vaših i od vinograda vaših, i davaće dvoranima svojim i slugama svojim. ... Stada će vaša desetkovati i vi ćete mu biti robovi. Pa ćete onda vikati radi cara svojega, kojega izabraste sebi, ali vas Gospod neće onda uslišiti. 

Ali, narod ne hte poslušati reči Samuilovih, i rekoše: 

Ne, nego car neka bude nad nama, da budemo i mi kao svi narodi; i neka nam sudi car naš i ide pred nama i vodi naše ratove.” (1.Samuilova 8.gl.) 

Za period pre pojave izrailjevih careva i proroka, Sveto pismo kaže sledeće: “U ono vreme ne beše cara u Izrailju, svaki činjaše ono što mu beše drago.” (Sudije 21,25), pa opet, opisujući izgled pripadnika jednog plemena u Izrailju, Pismo kaže da “svaki beše na očima kao carski sin” (Sudije 8,18). 

Kako je moguće da su izgledali dostojanstveno kao carevi sinovi, kada nisu imali cara? 

U to vreme nije bilo idolatrije prema vladaru, ni fenomena autoritarnosti. Nije bilo kultnog odnosa prema vlasti, niti zavisnosti od nekog sistema koji bi ih spolja kontrolisao, pa je svako imao ono dostojanstvo koje ima čovek koji je na sebe preuzeo odgovornost za svoje postupke i koji je tako zaista postao čovek. 

(Ovaj tekst je jedno od poglavlja iz knjige "Uspon i pad Zapada" cije izdanje je u pripremi, i ukoro ce biti dostupno u kompjuterskom formatu. Mozete ga uskoro dobiti preko maila: prosvetiteljstvo@enlite.org) 

